ET Euroopa Liidu Teataja L 47/1

KOMISJONI OTSUS (EL) 2018/229,

12. veebruar 2018,

millega kehtestatakse vastavalt Euroopa Parlamendi ja nõukogu direktiivile 2000/60/EÜ interkalibreerimise tulemusel liikmesriikide seiresüsteemide klassifikatsioonide väärtused ja tunnistatakse kehtetuks komisjoni otsus 2013/480/EL

(teatavaks tehtud numbri C(2018) 696 all)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. oktoobri 2000. aasta direktiivi 2000/60/EÜ, millega kehtestatakse ühenduse veepoliitika alane tegevusraamistik, (1) eriti selle V lisa punkti 1.4.1 alapunkti ix,

ning arvestades järgmist:

(1) Direktiivi 2000/60/EÜ kohaselt peavad liikmesriigid kaitsma, parandama ja taastama kõiki pinnaveekogusid eesmärgiga saavutada hea ökoloogiline ja keemiline seisund. Kõnealuses direktiivis on ka nõutud, et liikmesriigid kaitseksid ja parandaksid kõiki tehisveekogusid ja oluliselt muudetud veekogusid eesmärgiga saavutada hea ökoloogiline potentsiaal ja pinnavee hea keemiline seisund.

(2) Direktiivi 2000/60/EÜ ühe põhieesmärgi – hea ökoloogilise seisundi saavutamine – määratlemiseks on kõnealuse direktiiviga ette nähtud protsess, millega tagatakse liikmesriikide bioloogilise seire tulemuste võrreldavus ja kõnealuste riikide seiresüsteemide klassifikatsioonid. Liikmesriigid peavad võrdlema oma bioloogilise seire tulemusi ja seiresüsteemide klassifikatsioone interkalibreerimisvõrgus, kuhu kuuluvad seireobjektid igast liikmesriigist ja igast liidu ökopiirkonnast. Direktiiviga 2000/60/EÜ on ette nähtud, et liikmesriigid koguvad vajaduse korral vajalikku teavet interkalibreerimisvõrku kuuluvate objektide kohta, et hinnata riiklike seiresüsteemide klassifikatsioonide vastavust direktiivi 2000/60/EÜ V lisa punktis 1.2 esitatud normmääratlustele. Interkalibreerimise teostamiseks kuuluvad liikmesriigid komisjoni otsuse 2005/646/EÜ (2) lisa II jaos määratletud interkalibreerimise geograafilistesse gruppidesse, mis koosnevad sama tüüpi pinnaveekogusid omavatest liikmesriikidest.

(3) Vastavalt direktiivile 2000/60/EÜ tuleb interkalibreerimine teostada bioloogiliste elementide tasandil; selleks võrreldakse riiklike seiresüsteemide klassifikatsioonide tulemusi iga bioloogilise elemendi ja iga ühise pinnaveekogutüübi kaupa liikmesriikides ning tagatakse tulemuste vastavus kõnealuse direktiivi 2000/60/EÜ V lisa punktis 1.2 esitatud normmääratlustele.

(4) Teadusuuringute Ühiskeskuse kaasamisega muutis komisjon interkalibreerimise kolme etapi tegevuse lihtsamaks. Veepoliitika raamdirektiivi ühise rakendusstrateegia raames valmistati ette neli juhendit (nr 6, (3) nr 14 (kaks versiooni) (4) ja nr 30 (5)), et lihtsustada interkalibreerimise teostamist. Neis juhendites antakse ülevaade interkalibreerimise protsessi peamistest põhimõtetest ja võimalustest, kuidas interkalibreerimist teostada, sealhulgas ajakavad ja aruandlusnõuded. Kõnealuste juhenditega on ette nähtud protseduur, et viia uued või muudetud riiklikud klassifitseerimismeetodid vastavusse hea ökoloogilise seisundi ühtlustatud määratlusega.

(5) 2007. aastaks oli komisjon saanud interkalibreerimise tulemused mitme bioloogilise kvaliteedielemendi kohta. Need tulemused esitati komisjoni otsuses 2008/915/EÜ, (6) milles on sätestatud klassipiiride väärtused, mida liikmesriigid peaksid kasutama oma riiklike seiresüsteemide klassifikatsioonides. Interkalibreerimise esimese etapi tulemused ei olnud täielikud, sest kõik bioloogilised kvaliteedielemendid ei olnud hõlmatud. Sellegipoolest oli vaja interkalibreerimisel saadud kättesaadavad tulemused vastu võtta, et neid saaks arvesse võtta vesikonna meetmeprogrammi esimese etapi ja vesikonna majandamiskavade esimese etapi väljatöötamisel vastavalt direktiivi 2000/60/EÜ artiklitele 11 ja 13.

(6) Selleks et täita lüngad ja parandada interkalibreerimise tulemuste võrreldavust vesikonna majandamiskavade teise etapi vastuvõtmise ajaks 2015. aastal, alustas komisjon interkalibreerimise teist etappi. Interkalibreerimise esimese etapi tulemused võeti vastu komisjoni otsusega 2013/480/EL (7). Tulemustest nähtus, et mõnel juhul saavutati interkalibreerimine vaid osaliselt. Esines ka interkalibreerimise geograafilisi gruppe ja bioloogilisi kvaliteedielemente, mille puhul ei saadud interkalibreerimise tulemusi kõnealusesse otsusesse lisada.

(7) Seepärast oli vaja interkalibreerimise kolmandat etappi, et täita kõnealused lüngad ja parandada interkalibreerimise tulemuste võrreldavust vesikonna majandamiskavade kolmanda etapi vastuvõtmise ajaks 2021. aastal. Interkalibreerimise kolmanda etapi tulemused on lisatud käesoleva otsuse lisasse.

(8) Käesoleva otsuse lisas on esitatud interkalibreerimise tulemused. Lisa 1. osa tulemuste osas on juhendites kehtestatud interkalibreerimisprotsessi kõik etapid täielikult täidetud. Lisa 2. osas on esitatud riiklikud klassifitseerimismeetodid ja nende vastavad piirväärtused, mille puhul ei ole tehniliselt olnud võimalik lõpetada võrreldavuse hindamist, sest ühised tüübid puudusid või käsitletud koormused või hindamispõhimõtted olid erisugused. Kuna lisa 1. ja 2. osas esitatud tulemused on kooskõlas direktiivi 2000/60/EÜ V lisa punktis 1.2 esitatud normmääratlustega, tuleks vastavaid piirväärtusi kasutada liikmesriikide seiresüsteemide klassifikatsioonides.

(9) Kui interkalibreeritud tüüpidele vastavad veekogud loetakse vastavalt direktiivi 2000/60/EÜ artikli 4 lõikele 3 tehisveekogudeks või oluliselt muudetud veekogudeks, peaks liikmesriikidel lubama kasutada käesoleva otsuse lisas esitatud tulemusi kõnealuste veekogude hea ökoloogilise potentsiaali väljaselgitamiseks, võttes arvesse nende füüsilisi muudatusi ja sellega seotud veekasutust vastavalt direktiivi 2000/60/EÜ V lisa punktis 1.2.5 sätestatud normmääratlustele.

(10) Liikmesriigid peaksid kohaldama interkalibreerimise tulemusi riiklikes klassifikatsioonisüsteemides, et määrata oma riikide kõikide pinnaveekogutüüpide puhul kindlaks väga hea ja hea seisundi vahelise piiri väärtus ning hea ja kesise seisundi vahelise piiri väärtus.

(11) Direktiivi 2000/60/EÜ artiklis 8 sätestatud seireprogrammide kehtestamise tulemusena saadud teabe põhjal ning kõnealuse direktiivi artiklis 5 sätestatud valglapiirkonna tunnuste ülevaate ja ajakohastatud andmete alusel võidakse saada uusi tõendeid, mille alusel kohandada liikmesriikide seire- ja klassifikatsioonisüsteeme vastavalt teaduse ja tehnika edusammudele. Liikmesriigid võivad ka välja töötada uued riiklikud klassifitseerimismeetodid, mis hõlmavad bioloogilisi kvaliteedielemente või bioloogilisi kvaliteedi allelemente ning vastavaid piirväärtusi, mille puhul tuleks hinnata vastavust direktiivi 2000/60/EÜ V lisa punktis 1.2 esitatud normmääratlustele. Kõnealused asjaolud võivad tingida interkalibreerimise tulemuste läbivaatamise, et täita lüngad ning parandada interkalibreerimise tulemuste kvaliteeti ja võrreldavust, mis omakorda võib õigustada käesoleva otsuse lisas esitatud tulemuste ajakohastamist.

(12) Seepärast tuleks otsus 2013/480/EL kehtetuks tunnistada ja vastavalt asendada.

(13) Käesolevas otsuses sätestatud meetmed on kooskõlas direktiivi 2000/60/EÜ artikli 21 lõikes 1 osutatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Direktiivi 2000/60/EÜ V lisa punkti 1.4.1 alapunkti iii kohaldamisel kasutavad liikmesriigid seiresüsteemide klassifikatsioonide puhul käesoleva otsuse lisa 1. osas esitatud klassipiiride väärtusi.

2. Kui bioloogiliste kvaliteedielementide võrreldavuse hindamine ei ole interkalibreerimise geograafilises grupis veel lõpetatud, kasutavad liikmesriigid direktiivi 2000/60/EÜ V lisa punkti 1.4.1 alapunkti iii kohaldamisel seiresüsteemide klassifikatsioonide puhul käesoleva otsuse lisa 2. osas esitatud klassipiiride meetodeid ja väärtusi.

3. Liikmesriigid võivad kasutada käesoleva otsuse lisas esitatud klassipiiride meetodeid ja väärtusi, et kooskõlas direktiivi 2000/60/EÜ artikli 4 lõikega 3 kehtestada tehislike või tugevasti muudetuna määratletud veekogude puhul hea ökoloogiline potentsiaal.

Artikkel 2

Otsus 2013/480/EL tunnistatakse kehtetuks.

Artikkel 3

Käesolev otsus on adresseeritud liikmesriikidele.

Brüssel, 12. veebruar 2018 Komisjoni nimel komisjoni liige Karmenu VELLA

(1) EÜT L 327, 22.12.2000, lk 1.

(2) Komisjoni 17. augusti 2005. aasta otsus 2005/646/EÜ interkalibreerimisvõrku moodustavate objektide registri loomise kohta vastavalt Euroopa Parlamendi ja nõukogu direktiivile 2000/60/EÜ (ELT L 243, 19.9.2005, lk 1).

(3) Common implementation strategy for the Water Framework Directive (2000/60/EC), Guidance Document No 6, Towards a Guidance on Establishment of the Intercalibration Network and the Process on the Intercalibration Exercise, European Communities, 2003. ISBN 92-894-5126-2.

(4) Common implementation strategy for the Water Framework Directive (2000/60/EC), Guidance document No 14. Guidance document on the Intercalibration Process 2004-2006, ISBN 92-894-9471-9.

Common implementation strategy for the Water Framework Directive (2000/60/EC), Guidance document No. 14. Guidance document on the Intercalibration Process 2008-2011, ISBN 978-92-79-18997-5.

(5) Procedure to fit new or updated classification methods to the results of a completed intercalibration exercise, Guidance document No 30. Technical Report 2015-085, ISBN 978-92-79-38434-9.

(6) Komisjoni 30. oktoobri 2008. aasta otsus 2008/915/EÜ, millega kehtestatakse vastavalt Euroopa Parlamendi ja nõukogu direktiivile 2000/60/EÜ interkalibreerimise tulemusel liikmesriikide seiresüsteemide klassifikatsioonide väärtused (ELT L 332, 10.12.2008, lk 20).

(7) Komisjoni 20. septembri 2013. aasta otsus 2013/480/EL, millega kehtestatakse vastavalt Euroopa Parlamendi ja nõukogu direktiivile 2000/60/EÜ interkalibreerimise tulemusel liikmesriikide seiresüsteemide klassifikatsioonide väärtused ja tunnistatakse kehtetuks otsus 2008/915/EÜ (ELT L 266, 8.10.2013, lk 1).